KIRJALLINEN KYSYMYS E-1104/00

esittäjä(t): Cristiana Muscardini (UEN) komissiolle

(7. huhtikuuta 2000)

Aihe: Synteettiset huumeet ja terveysvaikutukset

Vaikuttaa siltä, että synteettisten huumeiden käyttö lisääntyy edelleen Euroopan nuorten parissa. Mielipidevaikuttajat, lääkärit ja kasvattajat esittävät varoituksia kyseisten huumeiden terveysvaikutuksista. Näistä huumeista ecstasy vaikuttaa levinneen kaikkein laajimmalle. Tätä huumetta mainostetaan muun muassa Internetissä, joka tarjoaa myös ohjeita huumeen valmistamiseksi kotona.

Koska kyseessä on todellinen vitsaus, joka herättää kuitenkin eriäviä mielipiteitä, voiko komissio vahvistaa seuraavat seikat:

1. Parkinsonin taudin ja parkinsonismin yleistyminen nuorten keskuudessa on epäilemättä eräs seuraus ecstasyn ja muiden synteettisten huumeiden tuhoisista vaikutuksista aivoihin;

2. on olemassa varmoja lääketieteellisiä ja tieteellisiä todisteita siitä, että tällaisten huumeiden käyttö vahingoittaa hermostoa;

3. on olemassa tutkimusohjelmia, joiden rahoitukseen EU osallistuu;

4. suunnitelmissa on levittää tätä tietoa kouluissa.

António Vitorinon komission puolesta antama vastaus

(22. toukokuuta 2000)

Euroopan huumausaineiden ja niiden väärinkäytön seurantakeskuksen (EMCDDA) uusimpien tietojen mukaan 0,5 prosenttia aikuisista ja 15 prosenttia nuorista Euroopassa on kokeillut ekstaasia MDMA). Paikallisesti ja eräissä ryhmissä luvut ovat paljon isommat, ja kaiken kaikkiaan EMCDDA:n tiedot vahvistavat ekstaasin ja muiden synteettisten huumeiden käytön olevan kasvussa.

Ekstaasin käytön pitkäaikaisista seurauksista tiedetään toistaiseksi vain vähän. Viimeaikaisten tulosten perusteella ekstaasin uskotaan vahingoittavan hermosoluja, jotka käyttävät serotoniinia kommunikointiin muiden hermosolujen kanssa. Eräissä tutkimustuloksissa on löydetty yhteys ekstaasin käytön ja ajattelun ja muistin kannalta kriittisten aivojen osien pitkäaikaisen vahingoittumisen välillä. Yhä useammin ollaan huolestuneita myös huumeen pitkäaikaisen ja runsaan käytön mahdollisesti aiheuttamista mielenterveydellisistä ongelmista, erityisesti kroonisesta masennuksesta.

MDMA:n eli ekstaasin rakenne ja vaikutukset liittyvät metamfetamiiniin, jonka on osoitettu aiheuttavan dopamiinia välittäjäaineena käyttävien hermosolujen rappeutumista. Näiden hermosolujen vahingoittuminen on Parkinsonin taudissa esiintyvien motoristen häiriöiden taustatekijä. Tarvitaan kuitenkin vielä paljon tutkimuksia ennen kuin voidaan osoittaa tieteellisesti pätevä yhteys ekstaasin käytön ja Parkinsonin taudin välillä.

Tutkimuksen viidennessä puiteohjelmassa on kansanterveydelle oma toimintalinjansa, jossa puututaan myös huumeiden aiheuttamiin terveysongelmiin. Keskeisiin tutkimuskohteisiin kuuluvat huumausaineista riippuvaisuuteen liittyvien yhteiskunnallisten, psykologisten ja sosiaalis-taloudellinen tekijöiden määrittäminen ja huumeiden käytön pitkäaikaisten terveydellisten ja sosiaalisten seurausten parempi ymmärtäminen.

Tänä vuonna rahoitettaviksi on valittu neljä hanketta, ja komissio voi vakuuttaa arvoisalle parlamentin jäsenelle, että ohjelmaa käytetään tehokkaasti korkealaatuisten tutkimusten rahoittamiseksi alalla.

Synteettisten huumeiden aiheuttamat vaarat ovat yksi Euroopan unionin huumausainestrategiassa (20002004) lueteltuja haasteita. Strategiassa korostetaan tarvetta antaa nuorille tarkkoja ja luotettavia tietoja kyseisten aineiden vaikutuksista. Komissio voi vahvistaa, että kaikki mahdollinen tehdään sen varmistamiseksi, että kyseiset tiedot leviävät kouluissa. Jo nyt monessa hankkeessa, jotka on rahoitettu yhteisön ohjelmasta huumausaineiden väärinkäytön ehkäisemiseksi, on keskitytty synteettisten huumeiden käytön ehkäisemiseen.